**מעורבות סין בקו הרכבת לאילת: האם היא רצויה למדינת ישראל?**

אפרים הלוי

**מבוא**

ממשלת ישראל החליטה כי ייבחנו אפשרויות שונות למימון קו הרכבת לאילת. אחת האפשרויות המועלית היא כי הקו ייבנה על ידי חברה או חברות סיניות. לטובת חלופה זו מועלים שני נימוקים מרכזיים. הראשון הוא שהסינים מסוגלים לבצע את המשימה במחירים זולים במיוחד ובמהירות רבה יותר מכל חלופה אחרת. לכך יש להוסיף כי לסין ניסיון רב בבניית מערכות רכבות המשתרעות על פני מאות ואלפי קילומטרים. כפי שעזרא סדן מראה, המשמעות תהיה כי הסינים גם יבנו וגם יתפעלו את קו הרכבת בעצמם ללא מעורבות ישראלית. לכך יהיו השלכות שליליות בהיבט התרומה לפיתוח אזורי (ראה "דו"ח הרכבת לאילת: בחינת ההגיונות להקמת המיזם"[[1]](#footnote-1); להלן "דו"ח הרכבת לאילת").

הנימוק השני התומך ב"פתרון הסיני" הוא שהמעורבות הסינית בפרויקט תחזק את הקשרים הכלכליים והמדיניים בין ישראל וסין, ותחזק את מעמדה הגיאו-אסטרטגי של ישראל. תוקפם של שני נימוקים אלה נבחן במסמך זה. לצורך זה המסמך בוחן את האינטרס הסיני להקים ולתפעל קו רכבת, במיוחד נוכח האפשרות הריאלית כי קו זה לא יהיה כדאי מבחינה כלכלית. לבחינה ראויה של ההיבטים האלה יש הכרח להבין את מערך האינטרסים הסיניים, ומה מניע את ההנהגה הסינית בהחלטותיה להשקיע במיזמים כאלה.

מסמך זה יעסוק, בין היתר, בדרכי הפעולה של סין במישור הבינלאומי הרחב ובמזרח התיכון בפרט, בדגש התשתיתי – בניית נמלים ומסילות ברזל. המשולש סין-איראן-ישראל על היבטיו הקריטיים ומשמעותו לפרויקט ייבחן במיוחד במסמך זה. לצורך הסקת מסקנות בסוגיה, ייבחנו גם ההקשרים שבין הפרויקט ליחסי ישראל-ארצות הברית, ישראל והאיחוד האירופי ומקצת מיחסיה האזוריים של ישראל בדגש על מצרים וסוריה.

**נתוני יסוד**

נקודת המוצא של כל דיון בסוגיה כלכלית, מדינית או אקדמית, בסין חייבת להתבסס על העובדה כי מהות המשטר הסיני נשענת על ריכוז הכוח והסמכות במדינה בידי המפלגה הקומוניסטית, השליטה המוחלטת הן במנגנוני המדינה, הממשלה והמרחב הציבורי והן בכל פעילויותיהם של יחידים, חברות עסקיות, מכוני מחקר בכל התחומים, האקדמיה והמחקר המדעי. השלטון המרכזי קובע את המדיניות בכל תחום ועניין ומפקח באורח צמוד ופרטני אחרי הביצועים. אין פירוש הדבר שאין "שוק חופשי" ויוזמה פרטית בסין, אלא שבתוך השוק הכולל יודעים בעלי הון וחברות ציבוריות ופרטיות גדולות כי עליהם לתאם את יוזמותיהם עם הרשויות המוסמכות בבייג'ינג. המצב המתואר לעיל מעניק לשלטון הסיני יתרונות בולטים בהכוונת הפעילות הכלכלית של כל שלוחותיו ומרכיביו לטובת המדיניות הלאומית והבינלאומית שלו. בכל רגע נתון בידי השלטון המרכזי היכולת לדעת מה הן היכולות המצרפיות של כל מגזר ומגזר בסין ומכאן מהי היכולת הממלכתית שלו לממש מטרה זו או אחרת של המדינה.

סין היא מעצמה עולמית ובתור שכזו היא רואה את העולם כולו כזירה לפעילותה ולקידום מטרותיה. היא מוערכת כמועמדת למעמד מעצמת-על בדומה, אך לא בשווה, עם ארצות הברית. בשונה מארצות הברית, היא אינה מתיימרת לשאת באחריות לגורלם של עמים ומדינות ברחבי תבל והיא אינה חשה צורך או רצון לקבוע עמדות בכל סכסוך בין עמים וליטול תפקיד פעיל בניהולם של משברים או במאמצים לפתרם. גישה זו מעניקה לסין חופש פעולה רחב בגיבוש קדימויותיה ובחתירה למימושן. מצד אחד היא נזהרת שלא "לקפוץ בראש" ולהשקיע תשומות בשורה ארוכה של נושאים, ומצד שני ה"צדודית הנמוכה" שהיא עוטה לעתים קרובות מאפשרת לה לקדם בעקביות ובהצלחה עניינים החשובים לה על פי הבנתה.

לתולדות סין במאות האחרונות השפעה ניכרת על ראייתה הגלובאלית. לאומה ולתרבות של סין היסטוריה ארוכה המשתרעת על פני אלפי שנים והסינים גאים מאוד במסורת שלהם ובהישגיהם בתקופות עתיקות. מצד שני, במיוחד במאתיים השנים האחרונות חוותה סין שורה ארוכה של התערבויות של מעצמות העולם המערבי - בריטניה, צרפת, ארצות הברית - מהעבר האחד וכיבוש של יפן מהעבר האחר. היא ניצבה מול ארצות הברית במלחמת קוריאה בשנות החמישים של המאה הקודמת וסייעה באופן פעיל לתנועות השחרור הפרו קומוניסטיות בצפון קוריאה ובדרום מזרח אסיה בוייטנאם, בלאוס ובקמבודיה. המיעוטים שלה בארצות נוספות, באינדונזיה, במלזיה ובסינגפור, מילאו תפקידים של ממש בחיזוק השפעתה בכל מרחב דרום מזרח אסיה. בסין מתרוצצות בצוותא תחושות חזקות של עוצמה ושל השפלה – והתוצאה המצרפית של שני המאפיינים היא כי סין נוקטת זהירות, לעיתים מופלגת, במהלכיה בצד חתירה עיקשת ועקבית למימוש מדיניותה בשורה ארוכה של אינטרסים לאומיים ובינלאומיים.

גודלה הטריטוריאלי של סין, בצירוף העובדה כי העם הסיני מונה כמעט חמישית מאוכלוסיית כדור הארץ– כ-1.3 מיליארד נפש - מקנה יכולת להתייחס למימד הזמן בדרך שונה מזו המקובלת בתרבות המערבית והמזרח תיכונית לדוגמא. סין איננה ממהרת לשום מקום. היא קובעת את מטרותיה האסטרטגיות לטווח ארוך ופועלת למימושן בטווח בין דורי, תוך שהיא משלבת מהלכים משניים, מבחינתה, בקידום האינטרסים המרכזיים שלה.

קיים בסין מיעוט מוסלמי שחלקו מתייחס לתקופה מלפני אלף ארבע מאות שנה, ראשית לידתה של דת האסלאם. מספר המוסלמים, על פי מקורות רשמיים, נע סביב עשרים מיליון איש, המהווים בין אחוז אחד לשניים מכלל אוכלוסית המדינה. מקורות זרים, ביניהם מחלקת המדינה של ארצות הברית, מעריכים כי מספרם נע סביב חמישים מיליון. הם מתרכזים באזורים המערביים של המדינה ורובם סונים. לרוב אין ניכרת השפעה מכרעת של נתון זה, בשלב הנוכחי, על מדיניותה של סין במישור הבינלאומי. יחד עם זאת, ראוי להזכיר כי בתקופת ראשיתם של אירועי "אביב העמים" במזרח התיכון האיסלאמי פעלו שלטונות סין למנוע תפוצת רשתות התקשורת האלקטרונית והאינטרנט שסיקרו את ההפגנות והמהומות. לא ניתנו הסברים לכך ואין יודעים אם הצעד ננקט מחשש השפעת הסיקור על כלל האוכלוסיה או שמא על המגזר המוסלמי במיוחד.

עוד נכון להזכיר בהקשר זה כי סין הצטרפה להחלטת מועצת הביטחון להטיל סנקציות כלכליות על איראן בגין חוסר שיתוף הפעולה של זו עם סוכנות האו"ם המפקחת על יישום ההסכם הבינלאומי להפצת נשק גרעיני, ה- NPT (Nuclear Non-Proliferation Treaty). איראן הגיבה על כך, בין היתר, בהבעת עניין במצבם הקשה של בני המיעוט המוסלמי בסין. ייתכן שבעתיד יתחוור כי להיבט המוסלמי יהיה משקל גדול יותר בשיקוליה של סין. נזכיר עניין זה כאשר נעסוק במדיניות הכבישים ומסילות הברזל הטרנס לאומיים של סין בעשור הקרוב.

**עיקרי מדיניותה של סין כלפי מערב אסיה, שבה המזרח התיכון הוא הנדבך המערבי הקיצוני**

שח לי אסטרטג סיני בכיר לפני כשנתיים – "איראן היא ספקית נפט מרכזית של סין. לסין חוזי אספקה חתומים במונחים של עשורי זמן. עלייה תלולה של מחירי הנפט עד לשיעור של מאתיים דולר אמריקניים לחבית יכולה לחולל משבר כלכלי עמוק בסין. מבחינתה של סין אירוע כזה חמור לאין ערוך מיכולתה של טהראן לפתח ולייצר נשק גרעיני. נשק גרעיני איראני אינו מאיים על בייג'ינג וזו תמצית מדיניותה של סין וזה סדר העדיפות שלה." התמונה, כמובן, הרבה יותר מורכבת ולסין שיקולים נוספים שיוזכרו בהמשך, אך ההיגד הבוטה הזה משקף את דרך החשיבה בסין בכל הקשור למערב אסיה, שבתוכה מצויה ישראל.

הבטחת מקורות אנרגיה יציבים וארוכי טווח היא אבן יסוד מרכזית באסטרטגיה העולמית של המנהיגות הסינית. סין דואגת לגוון את מקורותיה עד כמה שהיא יכולה. ערב הסעודית, היצואנית הגדולה ביותר של נפט במזרח התיכון, מספקת לסין יותר ממחצית תפוקתה השנתית – יותר משהיא מייצאת לארצות הברית. לסין חוזי-על עם שלל מדינות המפרץ הפרסי; בעיראק לדוגמה, היא חתמה על חוזים גם עם הממשל בבגדד וגם עם המחוז הצפוני-הכורדי.

**איראן – מקרה מיוחד: קשר אסטרטגי רב אנפין**

יחסה של סין לאיראן שונה בהיקפו ובמהותו לעומת יתר המדינות המוסלמיות במערב אסיה. עיקר יחסי הכלכלה סובבים סביב מכלול הנפט והגז. בעוד ייבוא הנפט מאיראן מכסה כעשרה אחוזים מכלל ייבוא האנרגיה של מעצמה זו, וחוזי האספקה משתרעים על פני עשרות שנים, קיבלה סין החלטה אסטרטגית להשקיע השקעות מפליגות בתעשיית הנפט באיראן גופא – השקעות אשר מציבות את בייג'ינג בתפקיד מחליפה של מדינות המערב - בריטניה, צרפת וארצות הברית - בסקטור קריטי בכלכלת המדינה. חברות סיניות ממלכתיות וציבוריות משקיעות מיליארדי דולרים במודרניזציה של מערכות ההובלה של נפט וגז בשטח איראן, בקידוחי נפט בדרום המדינה, בפיתוח שדות הנפט באזור Yardarvaran, שערכם מוערך במאה מיליארד דולר (השקעה במחצית הבעלות באמצעות חברת קבוצת Sinopec– אחת מעשר החברות הציבוריות הגדולות בעולם הנסחרת בבורסות של שנחאי, ניו יורק ועוד. היא מופיעה בשנים האחרונות בראש רשימת חמש מאות החברות הגדולות של סין) ובשלל פרויקטים משמעותיים ביותר בתחום הגז המובל במצב נוזלי LNG.

יש מקום להניח כי סכומי הכסף שחברות סיניות השקיעו בפועל באיראן קטנות יותר מהמספרים הנקובים בחוזים המוזכרים לעיל. ויחד עם זאת, יש עדויות רבות המאששות את ההנחה כי מדיניות ההשקעות של סין באיראן משקפת מימוש אינטרסים אסטרטגיים לטווח ארוך, כפי שתוארו לעיל.

ההיקפים של יחסי סין-איראן במישור הכלכלי הם ביטוי אחד לקשר העמוק ההולך ונבנה בין שתי המדינות לאורך השנים. על מהות הקשר הזה במישור האסטרטגי הביטחוני נרחיב בתת-הפרק הבא, אך כבר בשלב זה ראוי לצטט את ההצהרה המדהימה של גנרל סיני Major General Zhang Zhaozhong לפיו "סין לא תהסס להגן על איראן אפילו באמצעות מלחמת עולם שלישית". הגנרל, קצין בחיל האוויר של סין, מכהן כפרופסור באוניברסיטה לביטחון לאומי של סין והוא ללא ספק מעורה במדיניות הבסיסית של סין. בין שזה איום סרק ובין שזה איום אמיתי, עצם השמעתו משקפת את עומק הקשר בין טהראן לבייג'ינג. מאז כינון המשטר הנוכחי, אחרי מלחמת העולם השנייה, השמיעה סין איומי מלחמה המרמזים על יכולותיה הגרעיניות רק שלוש פעמים. שניים מהאיומים התייחסו לטיוואן, שסין טוענת לבעלות עליה ואשר בה שולט משטר שהוקם בשעתו על ידי שליטה הקודם, גנרל צ'אן קאי שק, שהובס במלחמת אזרחים עקובה מדם על ידי המפלגה הקומוניסטית בהנהגת מאו צה דונג. האיום השלישי מתייחס לאיראן.

**ההיבט הביטחוני של הקשר האסטרטגי של סין עם איראן**

מאז המהפכה של ח'ומייני בסוף שנות השבעים נרשמו מדי פעם ידיעות על מכירת אמצעי לחימה סיניים לאיראן. אולם עסקות אלה, עם כל הבעייתיות שבהן מבחינת ישראל, לא נתפסו כחריגות יתר על המידה. ההיבט המרכזי מבחינתה של ישראל היה הסיוע שהושיטה סין לאיראן בסוגיה הגרעינית. בראשית שנות התשעים נודע לישראל כי בכוונת סין לספק/למכור לאיראן מתקן UF6 Uranium hexafluoride 6, שהינו מרכיב חיוני בכל תכנית המיועדת לייצר אוראניום מועשר. מתקן זה ממיר את חומר הגלם של האורניום לגז לצורך העברה לסרקוזות – צנטריפוגות המעשירות את החומר לדרגות העשרה שונות. זהו רכיב חיוני להפקת חומר גרעיני ליצור נשק.

טיפול בנושא זה מול המערכת הסינית לא הוליד תוצאות חיוביות. ראש הממשלה ושר הביטחון, יצחק רבין, החליט לנצל ביקור שעמד לערוך בסין כדי להעלות נושא זה בדרג הסיני הבכיר ביותר. נתלווה אליו ראש המוסד, שבתי שביט, שאמון היה על עניין זה בדרג הביצועי הבכיר ביותר. הנושא עלה במלוא חומרתו על ידי יצחק רבין, ובכלל זה בפגישה מצומצמת שקיים עם ההנהגה הסינית. פרטי אותה פגישה לא התפרסמו עד עצם היום הזה, עד כמה שאני יודע, אך מה שחשוב לציין הוא כי לא נראו מהלכים סיניים בעקבות הביקור שיכלו לרמוז על כך כי דרישת ישראל נענתה. גם דרישות אמריקניות בהירות ונוקבות נענו, למעשה, בשלילה. יש הסבורים כי המתקן הועבר כמות שהוא מידי סין לידי האיראנים ויש המקלים, כביכול, וקובעים כי רק השרטוטים נמסרו לידי איראן. המתקן הוקם באיספהן שבאיראן ובלעדיו לא יכלו האיראנים להתקדם בתכניותיהם. שום גורם אחר לא היה מוכן לתת לאיראנים את היכולת הזאת ואין לדעת כלל אם היו יכולים לבנותו על פי התובנות ההנדסיות והמדעיות שלהם. תייר שעבר באיספהן בשנתיים האחרונות נתקל במבנה של מתקן ההמרה UF6 וראה שילוט בבניין בשתי שפות – פרסית וסינית.

העולה מכל המצוין לעיל הוא כי הסיוע הסיני לאיראן בתחום הגרעין לא היה בחינת "חלטורה" קלת דעת כי אם צעד מחושב שנועד לשרת מטרה אסטרטגית של סין ככל שהיא גמרה אומר להגביר את השפעתה במערב אסיה. סין גם הסתכנה בעימות עם ארצות הברית בנושא זה ודחתה את הלחץ האמריקני שהופעל עליה בשנות התשעים, באותה תקופה בה ישראל ניסתה את כוחה לסכל את המהלך הסיני הגרעיני. יחסי סין וארצות הברית במישור האסטרטגי הבינלאומי לא יידונו בהרחבה בנייר זה. די אם נאמר כי סין בוררת בקפדנות את הנושאים עליהם היא רוצה להתעקש מול ארצות הברית. איראן הייתה מספיק חשובה ומשמעותית כדי להצדיק את הצעד מבחינתה שלה.

תרז דלפש (Therese Delpech),שהייתה מגדולי האסטרטגים של צרפת וראש אגף המחקרים האסטרטגיים ברשות לאנרגיה גרעינית של צרפת, פרסמה ספר תקופה קצרה לפני מותה, שכותרתו "Iran and the Bomb: The Abdication of International Responsibility"[[2]](#footnote-2) ובו היא קובעת שאיראן הוליכה שולל את העולם כולו בנושא הגרעין, בסיוען ובעידודן של רוסיה וסין שביקשו ליהנות כלכלית מהתמורות שהפיקו בדרך זו. הגברת דלפש נחשבה לאחת מבני הסמכה הבינלאומיים בתחום זה בדורות האחרונים.

העיסוק ברוסיה ובעשייתה בתחום זה אינו נופל בד' האמות של נייר זה. יצוין, עם זאת, כי נראה שסין הרחיקה לכת מרוסיה בכל הקשור לסיוע הממשי שהיא הגישה לאיראן בעשור האחרון של המאה העשרים.

חובה לציין כי סין הצטרפה למהלכים הבינלאומיים שניזומו בשנים האחרונות במטרה לנהל משא ומתן עם איראן כדי שזו תחדל מתכנית הגרעין הצבאית שלה. היא חברה בקבוצת ה-5+1 של חמש חברות מועצת הביטחון וגרמניה, הנפגשת עם הנציגות האיראנית בשנים האחרונות. היא גם הרימה ידה, כמו רוסיה, בעד רמה מסוימת של סנקציות על איראן, שנועדו ללחוץ עליה בנושא הגרעין. ויחד עם זאת, הן סין והן רוסיה מונעות מהמועצה לאשר סנקציות חריפות יותר על טהראן ומסייעות לאיראן לעקוף חלק מהסנקציות בדרכים אלה ואחרות.

אין מידע על פעילות סינית בתחום הגרעין הצבאי מול מדינות אחרות במזרח התיכון. יחד עם זאת, יש להזכיר כי פקיסטאן, באמצעות דמות ידועה בשם A.Q. Khan, הובילה פעולה מסועפת של תפוצת ידע ויכולות בתחום הנשק הגרעיני, ובין לקוחותיה היו לפחות איראן ועיראק. לפקיסטאן ולסין קשרים הדוקים הן על רקע היריבות בין סין לבין הודו והן על רקע שאיפתה של סין להגביר השפעתה בצפון מזרח אפגניסטן. קיימות ידיעות רציניות שפקיסטאן התחייבה לערב הסעודית, כי במקרה שאיראן תשיג יכולת צבאית גרעינית, היא תספק לערב הסעודית "ערכה צבאית גרעינית משמעותית" תמורת תשלום כספי מלא. לא מן הנמנע כי מהלך כזה ייתפס בחיוב על ידי סין, שתראה יתרון בתקיעת יתד גרעיני בקרב שני הניצים - איראן וערב הסעודית.

מידע מורחב על הקשר האיראני-סיני, ובכלל זה על ההיבט הביטחוני, נמצא בעבודת מחקר מקיפה שפורסמה על ידי מכון RAND, בארצות הברית בספטמבר 2012.[[3]](#footnote-3)

**מדיניותה הכלכלית-אסטרטגית של סין כלפי מערב אסיה: נמלים, כבישים, רכבות, וצינורות נפט**

המאה העשרים ואחת נתפסת על ידי רבים בעולם האסטרטגי כמאה של סין. על פי התנהלותה היא מתכוונת ומתארגנת לעלות למעמד של שחקנית פעילה ברמה של מעצמה עולמית ומדינות תבל, וארצות הברית בראשן, נערכות לקבל את סין בתור שכזו, להידיין עימה במונחים שכאלה ולהתעמת איתה במקרה שהיא תפגע במעמדן ובאינטרסים שלהן. להיערכות זו של סין פנים רבות. טעימה ייחודית ראינו בכל הקשור להתייחסותה לבעיית ההפצה של נשק גרעיני בהקשר של איראן. הצבענו על מרכזיותו של הצורך להבטיח אספקת דלקים – נפט וגז –ועל הדרכים בהן סין מבקשת להבטיח אספקה זו באמצעות התקשרויות אסטרטגיות לטווח ארוך.

פן נוסף וחיוני בעיניה של סין הוא לשריין את יכולתה להבטיח נתיבי ים ויבשה בכיוון מערב ולבנות את הכלים ההכרחיים לצרכים אלה. סין משקיעה מאמצים והון רב בבניית שרשרת נמלים לאורך נתיבי הים, מחופיה לכיוון המזרח התיכון. בעגה האמריקנית זו מכונה "מחרוזת פנינים" (The String of Pearls). מחרוזת זו עוברת דרך מיצרי מלקה (The Strait of Malacca) ועד למיצרי הורמוז בקצה המפרץ הפרסי ומיצרי באב אל מנדב הסוגרים על אילת ועקבה. קו זה נמשך בכיוון דרום מערב עד לפורט סודאן. המונח "מחרוזת הפנינים" אינו מופיע במסמכים של סין – זהו מונח שטבעו האמריקנים בהתייחסם לתופעה. סין הרשמית אינה מסתירה את כוונותיה לבנות נמלים חדשים לאורך הנתיב הזה או לשדרג נמלים קיימים לרמה שיהיו נקודות מוקד אסטרטגיות על פי תכנונה.

בצד התפתחות זו ובמקביל לה, סין שוקדת על בניית הן כבישים רחבים ובטוחים שיאפשרו תובלה יבשתית לנמלים והן רשת של מסילות ברזל ורכבות שבאמצעותן יהודקו הקשרים הכלכליים והאסטרטגיים בין סין לבין כל המדינות והשטחים שדרכן ייבנו מסילות הברזל ובתוכן ייבנו הנמלים. שתי דוגמאות ראויות לציון בהקשר זה: האחת היא זו של נמל גוואדר (Gwadar) הנבנה במערב פקיסטאן לחוף האוקיינוס ההודי והמרוחק כמאתיים חמישים קילומטר ממיצרי הורמוז; והשנייה היא השקעה של עשרה מיליארד דולר בבניית תשתיות בסודאן, ובכלל זה בניית מסילת ברזל המחברת את פורט סודאן לח'רטום הבירה, מרחק יותר מאלף מאתיים קילומטר. סין פעלה נמרצות להבטיח לעצמה אספקת נפט מסודן וגם מדרום סודן, שזה עתה זכתה בעצמאות אך, השקעותיה במסילת הברזל, שהוזכרה לעיל, אינן מוסברות כמבטיחות הובלה בטוחה של הדלק שכן במקביל מניחים הסינים צינורות נפט דווקא לתכלית זו. יתר על כן, הנפט הסודני אינו מצוי באדמות גובלות בנתיב הרכבת לבירה ח'רטום. נראה, אפוא, כי לבניית נתיבי הרכבות מטרה שונה.

בכל ההתבטאויות הסיניות ניכרת נימה ברורה השוללת מתן משמעות צבאית למהלכים שתוארו לעיל; אין סימנים בשטח כי הסינים מתכוונים ליצור אופציות לבניית בסיסים לחיל הים או לחילות סיניים אחרים. אך מהצד האחר, אם, כדברי הדוברים הסיניים, נועדו בניית הנמלים ובניית מסילות הברזל להבטיח את נתיבי המסחר של מעצמה זו, מה פשר המושג "אבטחת נתיבי המסחר" הנקוט בפי הדוברים הסיניים?

במקביל לנתיבים הימיים ומסילות הברזל המובילות לנמלי "מחרוזת הפנינים" פעלה סין בעשור הראשון של המאה העשרים ואחת להניח את היסודות לבניית קווי רכבת חדשים שיעברו מסין דרך מרכז אסיה, אפגניסטן, פקיסטאן ואיראן, ויצפינו דרך עיראק עד לסוריה – כתחנה סופית לחופי הים התיכון. האיראנים מקווים כי השותפות האסטרטגית בין סין לאיראן תחולל שינוי גיאופוליטי במפרץ הפרסי ובדרום מערב אסיה. כדברי איראני בכיר (אסדוללה בדמצ'יאן; ציר בית הנבחרים האיראני) בעת ביקור רשמי שערך בסין בשנת 2010, מהלכים אלה לא רק יעניקו לסין ביטחון באספקת אנרגיה, הם אף יאפשרו לסין לבנות דריסת רגל רצינית במזרח התיכון הנתון כיום בעיצומה של מהפכה רבתי שסופה אינו ידוע.

להשלמת התמונה ראוי להזכיר עוד שני היבטים בקצרה. הראשון, סין החליטה להקצות עשרים מיליארד דולר לבניית נמל גדול בבגמויו (Bagamoyo), טנזניה. נראה כי סין רוצה להבטיח לעצמה מאחזים רציניים לאורך החוף המזרחי של יבשת אפריקה. היא רוצה לשים ידה על עפרות המתכות והמינרלים של מרכז אפריקה ודרומה, בדומה לתכניותיה לגבי צפון מזרח אפגניסטן. יש הסבורים כי רצונה להשתלט על מרחבי יבשה ולהופכם לשדות לגידול מזון עבור אוכלוסייתה. תופעה זו הולכת ומתגברת באזורים רבים בעולם. מדינות מבקשות להבטיח לעצמן ביטחון במזון (Food security), וסין מצטיירת כאחת המובילות בתחום ביטחוני חדש זה.

במסגרת כוונותיה של סין להבטיח לעצמה אספקת דלקים- נפט וגז - היא פורסת רשת של צינורות אל תוך ליבה של אסיה המרכזית ואלה אמורים לחבר אותה לשדות גז ונפט באוזבקיסטן, קירגיסטן, טג'יקיסטן וקזחסטן. בדרכו חזרה מועידת ה-G20, שהתקיימה בראשית ספטמבר 2013 בסנט פטרסבורג, התעכב נשיא סין, שיג'ינפינג, באסטנה, בירת קזחסטן, ושם חנך סמלית עם הנשיא נזרבייב צינור גז שייבנה לאורך אלף מאה עשרים וחמישה קילומטרים, באותה הזדמנות חתמו שני הנשיאים על הסכמי סחר ופיננסים בערך של שלושים מיליארד דולר, כולל הלוואות גדולות משני בנקים סיניים.

היבט שני נוגע לסוריה של בשאר אסד. לפני פרוץ מלחמת האזרחים בסוריה התבטא אסד בזכות כינון יחסים בעלי משמעות אסטרטגית עם סין. לא זו בלבד שהתחנה הסופית של הרכבת הטרנס אסייתית מבייג'ינג אמורה להיבנות בסוריה, על חופי הים התיכון, אלא שאסד גם חלם עד לאחרונה על שיתוף פעולה סורי-סיני-איראני במדינות ובשטחים הגובלים בים הכספי. אכן אין זה מקרה שסין מעניקה לאסד תמיכה חזקה בדיוני מועצת הביטחון ובזירה הבינלאומית בכללה.

דרך מעקב אחרי התנהלותה של סין, כפי שהיא מצטיירת לעיל, ניכר כי מעצמה זו פורסת רשתות תחבורתיות נרחבות ומגוונות המשקפות כוונה ברורה לאפשר לה להרחיב את שדה התעניינותה לעבר המזרח התיכון, עד כדי הפיכתה לשחקנית בעלת אינטרסים אסטרטגיים נרחבים באזור זה. מדובר בהשקעות ענק הן בבניית תשתיות, הן בהשקעות הון והן ברכישת בעלויות על נכסים גדולים בארצות בהן יש לסין עניין. ראוי לחזור ולהזכיר כי חרף העובדה שסין מאפשרת פיתוח כלים כלכליים בארצה הדומים לאלה שבמדינות המערב, דוגמת בורסת שנחאי, היא עודנה מעצמה הנשלטת על ידי מפלגה אחת - המפלגה הקומוניסטית הסינית - וכל סיני בעל הכרה, בין שהוא מתגורר בארצו ובין שהוא חי בארץ אחרת על פני כדור הארץ, פועל בסופו של יום על פי מדיניות ממלכתית הנקבעת בזרועות השלטון בבייג'ינג והמיושמת ברחבי תבל.

עם חתימת נייר זה פרסם מכון RAND בארצות הברית מחקר מקיף על מדיניות סין בתחום סיוע החוץ, שהגיע בעשור האחרון להיקף כולל של למעלה מ-671 מיליארד דולר[[4]](#footnote-4). בו זמנית, מחקר זה מראה שיש פער ניכר בין הבטחותיה של סין למתן סיוע חוץ לבין הסיוע הניתן בפועל.

**ארצות הברית ומדיניות ה-Pivot to Asia**

זמן קצר אחרי תחילת כהונתו השנייה של ברק אובמה הוא הכריז על מדיניות אמריקנית חדשה באסיה, אותה כינה Pivot to Asia - "פנייה לאסיה". במשך חדשים ארוכים לאחר מכן טרחו דובריו לחזור ולהדגיש כי אין מונח זה בחינת הגדרה נרדפת ל"הכלת סין באסיה". הם חזרו ואמרו כי מאז ומתמיד הייתה ארצות הברית "מעצמה פציפיסטית", על שם האוקיינוס הפאציפי, ה"שקט", הלוחך את חופיה המערביים של ארצות הברית.

לעומת דוברי הנשיא, רבים מהאסטרטגים האמריקנים כן רואים באמירה זו מעין ביטוי נרדף למאמץ אמריקני מחודש להכיל (to contain) את סין, שהופכת למעצמה שנייה בכוחה לארצות הברית על פני תבל. זה קרוב לשמונים שנה שארצות הברית מעורבת לסירוגין במלחמות גדולות ברחבי אסיה או במאבקים קשים על שליטה והגמוניה. ההיבט הסיני לובש לעיתים צורה של עימות חזיתי עם סין, כגון בעת מלחמת קוריאה בשנות החמישים של המאה העשרים. פעמים אחרות הסינים נוכחים בצורה משמעותית מאחורי הקלעים של המערכות – דוגמת מלחמת וייטנאם שנסתיימה בשנות השבעים בתבוסה אמריקנית קשה.

לא זה המקום להפליג ולעסוק בשתי המלחמות בעיראק, ובמלחמת אפגניסטאן על שלביה השונים במשך למעלה מעשרים השנים האחרונות. סין "נוכחת" משמעותית בעימות המתמשך בין הודו לפקיסטאן, בהן לארצות הברית אינטרסים גיאו-אסטרטגיים מהמעלה הראשונה; מהצד האחר יפן, מעצמה אסיינית לפי כל קנה מידה, עדיין משמשת אכסניה ליחידות של צבא ארצות הברית מאז תום מלחמת העולם השנייה, לפני כשבעים שנה. יחסי סין–יפן ידעו תצורות ותקופות שונות, אך הנוכחות האמריקנית ביפן היא ללא ספק, כיום השתקפות, בין היתר, של יחסי ארצות הברית עם סין.

זאת רשימה מקוצרת ביותר של האזורים בהם מתחככות סין וארצות הברית בים וביבשה ואולי בעתיד גם באוויר, בזירה האסיאתית. הציטוט הבודד מדברי קצין חיל האוויר של סין בהקשר לאיראן משמעותי בהקשר זה. אין זה מקרה כי הדובר היה דווקא קצין בזרוע האווירית של סין.

יהיה זה נכון לומר כי בכל הקשור ל"גאוגרפיה", היחסים הבין-מעצמתיים שבין סין לארצות הברית הופכים משמעותיים לגבי שתי יבשות – אסיה ואפריקה. לשתי המעצמות אינטרסים אסטרטגיים גלויים וסמויים בשתיהן. בנוסף לאמור כבר לגבי השקעותיה של סין בסודן בתחומים הימי והיבשתי יש להזכיר את נוכחותן של ארצות הברית וסין בבירת מדינת דרום סודאן, שזכתה לעצמאותה ב-2011, בדמות שתי השגרירויות הגדולות ביותר בג'ובה הבירה. העניין הגובר של סין בחוף המזרחי של אפריקה ובמדינות הגובלות בו מצביע על אפשרות כי צפון מזרח היבשת דווקא, שבה כידוע מצויה מצרים, יהפוך מוקד לתשומת לב מיוחדת של בייג'ינג.

יחסי סין–מצריים היו והינם נושא לדאגה לא קטנה עבור ארצות הברית. ביקורו הראשון של הנשיא מורסי, איש האחים המוסלמים, במדינה זרה נערך בסין, אליה הגיע עם פמליה של כשמונים פקידים ואנשי עסקים. בעת הביקור נחתמו שמונה הסכמים לשיתופי פעולה ובנק סיני העניק מלווה למצרים בסך מאתיים מיליון דולר – סכום סמלי למדי בשים לב להשקעות של סין במדינות אחרות דוגמת איראן. מה שעורר את דאגתה של ארצות הברית יותר מכל האמור לעיל הייתה העלייה הגדולה בהיקפי הסחר וההשקעות של סין במצרים מאז עליית משטר האחים המוסלמים לשלטון. כל זה התרחש בתקופה בה הייתה בריחת הון והשקעות ממצרים. שגריר סין במצרים ציין בסיפוק באפריל 2013 כי בשנתיים האחרונות גדל היקף סחר החוץ בין שתי המדינות בשלושים אחוז, עד להיקף של תשעה וחצי מיליארד דולר. רוב השקעותיה של סין התמקדו באזור הפיתוח והתעשייה ברוואש שבעיר גיזה, סמוך לתעלת סואץ. עניינה של סין בתעלה מבחינות כלכליות ואסטרטגיות גובר ככל שסין מתנהלת כמעצמה המבקשת לתקוע יתד על חופי הים התיכון.

דאגתה של ארצות הברית מהתפתחויות אלה איננה תופסת כותרות בשנה האחרונה כי אירועים אחרים, דרמטיים והרי גורל מבחינת וושינגטון, ממלאים את מרכז הבמה. אולם סביר להעריך כי עם התייצבות המצב במצרים תחזור ארצות הברית לשקול את המשמעויות ארוכות הטווח של ההיבט הסיני במכלול המצרי. מאז חתימת חוזה השלום בין ישראל למצרים, לפני מעלה משלושים שנה, הזרימה ארצות הברית קרוב לשבעים מיליארד דולר לקהיר במסגרת סיוע צבאי וסייעה לה במימון ובדרכים נוספות במישור הכלכלי. בראייה אמריקנית, סין הופכת יותר ויותר לאיום מעצמתי על האינטרסים הישירים של ארצות הברית במזרח התיכון ומצרים הופכת זירה פוטנציאלית לעימות משמעותי בין שתי המעצמות. אין זה מקרה כי סין נזהרה מאוד שלא להיראות כנוקטת עמדה בעימות בין המשטר המודח של הנשיא מורסי לבין הצבא המצרי בפיקודו של גנרל א-סיסי. היא חרדה לשמור על השקעותיה הראשוניות המשמעותיות במצרים למען יעמדו במבחן בכל תוצאה של העימות הגורלי במצרים בין האחים המוסלמים לבין הצבא המצרי.

מדיניותה המערב אסיאתית של סין בתחומים הימי והיבשתי – "מחרוזת הפנינים" והרכבות וצינורות הנפט הטרנס אסיאתיות – הולכת ועולה בסולם האיומים שעמהם תידרש ארצות הברית להתמודד – בתעלת סואץ בואכה פורט סודן ובאב אל מנדב ואולי גם סוריה (בשוך הקרבות) במערב ועבור דרך מדינות המפרץ הפרסי, מרחבי מרכז אסיה, חצי האי ההודי בואכה דרום מזרח סין בקצה האחר. ל- Pivot to Asia משמעויות מרחיקות לכת הרבה מעבר למה שנראה תחילה.

**יחסי סין–ישראל**

בטרם נעסוק במשמעויות המשתנים הרבים שתוארו עד כה ואשר משפיעים על גיבוש מדיניות בסוגיה שלפנינו, נכון להקדיש מחשבה ליחסים הבילטראליים שבין ישראל וסין בראייה היסטורית ואסטרטגית. במשך למעלה מארבעים שנות קיומה של ישראל לא נהנתה ישראל מיחסים דיפלומטיים עם סין. בשנת 1949 הצליחה המפלגה הקומוניסטית הסינית בהנהגת מאו צה דונג להשלים את השתלטותה על המדינה והשלטון הקודם גלה לאי טיוואן וכונן שם שלטון מתוך תקווה ומטרה להחזיר עטרה ליושנה. רק בשנת 1972 נסע נשיא ארצות הברית, ריצ'רד ניקסון, לסין וכונן יחסים דיפלומטיים בין שתי המדינות ורק באותה שנה התאפשר למשטר בבייג'ינג לתפוס את מקומה של סין כנציגה הלגיטימי בארגון האומות המאוחדות במעמד אחת מחמש החברות הקבועות במועצת הביטחון. חלק ניכר ממדינות העולם המערבי-החופשי החרים את המשטר בסין עד לאירועים אלה. לעומת זאת, ישראל השקיעה מאמצים, לרוב סמויים, לכונן מגעים עם סין ובשנות החמישים נודעו מאמציו של דוד הכהן, חבר כנסת ויושב ראש ועדת החוץ והביטחון, לפעול לתכלית זו על דעת ראש הממשלה דוד בן גוריון. ישראל הייתה מודעת, כמובן, למדיניות המחרימה של ארצות הברית אך בן גוריון ייחס חשיבות יוצאת דופן לשאיפה לפתוח ערוץ לפקין (שמה הקודם של בירת סין).

היסטוריונים נחלקו בדעותיהם בשאלה אם כישלון המאמצים לכונן קשרים משמעותיים בין ישראל לבין סין היו בראש וראשונה בשל מדיניות הממשל הקומוניסטי כלפי ישראל או שמא בשל רצונן שלממשלות ישראל בשנות החמישים שלא ליצור אבן נגף בדרך לכינון יחסים אסטרטגיים ברי קיימא בין וושינגטון לבין ירושלים. כינון קשרים עם סין בעוד ארצות הברית מסרבת לאפשר לסין הקומוניסטית לתפוס את מקומה כנציגת סין בכל מוסדות ארגון האומות המאוחדות נחשב על ידי קברניטי ישראל באותה עת, ובצדק, כמעשה איוולת.

כך או אחרת סין סירבה בתוקף לכונן קשר כלשהו עם ישראל והזדהתה בכל הפורומים הבינלאומיים עם החרם הערבי הטוטלי על ישראל. בשנת 1955 נערך בבבנדונג שבאינדונסיה כנס ראשי המדינות "הבלתי מזדהות" (בין שני הגושים – המערבי בראשות ארצות הברית והמזרחי בהנהגת ברית המועצות). הדמויות הבולטות בגוש זה היו ראשי מצרים (הנשיא גמאל עבד אל נאצר) סין, הודו ויוגוסלביה (הנשיא טיטו). סין הייתה חברה בולטת בחבורת המדינות החברות, רובן מאפריקה ומאסיה. פורום זה שינה פניו לאורך השנים אך תמיד שימש זירה למהלכים אנטי ישראליים במיוחד. בין היתר בשל כך, כוננה ישראל נוכחות בטיוואן, והיחסים הכלכליים והמסחריים עימה התפתחו לאורך שנות השבעים והשמונים אך הם לא היו מאוד משמעותיים לישראל.

רק בשנות השמונים החלו להסתמן שינויים אפשריים ביחסה של סין לישראל. משרד החוץ הקים קונסוליה כללית בהונג קונג, בהיותה עדיין מושבה של שארית האימפריה הבריטית בדרום מזרח אסיה. בין משימותיה המרכזיות היה ניסיון רציני לפתוח ערוצי קשר והידברות לעבר ה-mainland הסיני. בתקופה זו נרקמו גם קשרים סמויים בין מערכת הביטחון הסינית לבין זו של ישראל, בדגש על תכנון וייצור מערכות נשק. המניע של ישראל היה בעיקר כלכלי, אך ברמה משנית גם ביטחוני-אסטרטגי. ישראל קיוותה כי בזכות הסיוע שנתנה, סין תכלול את האינטרסים הביטחוניים של ישראל במכלול שיקוליה המדיניים-הביטחוניים. במיוחד רצתה ישראל כי סין לא תחזק את אויביה המרים ביותר בתחומים שונים. תקוות אלה נכזבו כבר באותה עת. לעומת זאת, צרכיה של סין, שהיו גם ביטחוניים וגם כלכליים, נתמלאו לשביעות רצונה.

בינואר 1992 כוננו סין וישראל יחסים דיפלומטיים – מהלך זה ככל שהיה משמעותי כשלעצמו - התבצע בתקופה בה כוננו שורה ארוכה של מדינות באסיה, והודו בתוכן, יחסים כאלה עם ישראל. בעשור הראשון ליחסים אלה ישראל שקדה על פיתוחם של קשרים במגוון רחב של תחומים, כולל מסחר, תעשייה, חינוך ועוד. בין היתר, עשרות רבות של סטודנטים סיניים למדו בבית הספר לחקלאות של האוניברסיטה העברית ורכשו עברית לצורך כך. תחום הייצור הביטחוני, שבו הייתה סין מעוניינת במיוחד לרכוש ידע בתכנון ובייצור, התרחב מאוד ובשיאו הקיף גם סיוע משמעותי לסין בפיתוח מטוס קרב. ישראל נהנתה מאוד מהפירות הכלכליים של שיתוף פעולה זה עד שארצות הברית התערבה בטענה כי ישראל חרגה מהמותר בספקה ידע ופריטים שבהם היו רכיבים אמריקניים מסווגים. המהלך האמריקני הוליד משבר מדיני וביטחוני חמור בעל אופי כפול בין ישראל לבין ארצות הברית ובין ישראל וסין. האמריקנים דרשו את ביטול הפרויקט ואילו סין עמדה על כך כי ישראל תבצע את התחייבויותיה החוזיות לסין עד תום. זו פעם ראשונה שבה ישראל מצאה עצמה בעיבורו של הקונפליקט הבין מעצמתי בין סין לבין ארצות הברית וראש הממשלה אהוד ברק לא מצא כל דרך להימנע מקבלת התכתיב האמריקני. סין ראתה בהפרת החוזה עימה אירוע חמור ביותר ופתרון המשבר ארך זמן רב ומאמצים רבים של אישי מפתח בשתי המדינות. סין הפגינה את מורת רוחה הקיצונית ולא ויתרה על מהלכים ישראליים שנדרשו כדי להפיס את דעתה. רק בימי ראש הממשלה שרון יושבה המחלוקת, אך בכל מקרה ישראל חדלה מלסייע לסין בפרויקט האמור. ישראל אף נאלצה לספוג מהלך "ענישה" נוסף מצד ארצות הברית ושני בכירים במערכת הביטחון סיימו את תפקידיהם על רקע הפרשה.

במהלך יותר מעשרים שנות יחסים דיפלומטיים בין סין לישראל התרחבו הקשרים הכלכליים והמסחריים בין שתי המדינות; הנוכחות הסינית בישראל משתרעת על פני מרחב גדול של פעילויות, החל בפועלי בניין המובאים ארצה למלא תפקידים חיוניים במערך הבנייה של ישראל וכלה בפעילות יעילה וסלקטיבית של מעצמה זו בשוקי ההון והתעשייה של ישראל. בתחום אחרון זה ניכרת לעין ההתעניינות הסינית במגזרי מפתח יוקרתיים של ישראל. שתי דוגמאות ימחישו מדיניות זו: רכישת הבעלות על תשלובת "מכתשים-אגן", שעניינה ייצור חומרי הדברה חקלאיים בהיקפים של חברה עם שוק בינלאומי המשתרע על רוב יבשות תבל, ובדיקת ההיתכנות של רכישת חברת "כלל ביטוח", ממובילות חברות הביטוח בישראל, ושבהן מושקעות גם ההשקעות הפנסיוניות של רבים מאזרחי המדינה. בשעת כתיבת מסמך זה רכישת מכתשים-אגן הינה כבר עובדה מוגמרת ואילו המהלך השני מצוי בבחינה מעמיקה של הרשויות הרגולטוריות של המדינה.

היקפי הסחר שבין ישראל לסין עולים מדי שנה, ובשנת 2013 הם צפויים לעלות על נפחים של שלושה מיליארד דולר. סכומים אלה, גדולים ככל שיהיו, אינם הופכים את סין לשותפה כלכלית מובילה של ישראל בהשוואה לשוקי אירופה וצפון אמריקה.

ההתעניינות ההולכת ועולה של סין בישראל ובכלכלתה נובעת לא מעט מהערכתה הרבה ליזמות הישראלית, לחדשנות המדעית והטכנולוגית של צעירי ישראל ואלי אף מהתפעלותם של סינים מביני דבר מיכולתה של מדינת היהודים לחולל תהליך ייחודי במאה העשרים של מעבר מציונות, דרך שואה, לתקומה ושגשוג. לא אחת הגיעו לישראל סינים רמי דרג שביקשו לתהות על סוד ההצלחה של ה"מפעל הציוני" בתנאים כה קשים ואף בניגוד לחוקי הטבע המדיניים המקובלים.

יש במדיניות הסינית כלפי ישראל משום הכרה בה כגורם כוח משמעותי באזור, שבו יש למעצמה זו אינטרסים אסטרטגיים חיוניים. עם זאת, הוכח במספר הזדמנויות שנסקרו במסמך זה שבשום נושא ובשום שלב בתולדות יחסי סין ישראל לא התחשבה סין באינטרסים ובצרכים האסטרטגיים החיוניים ביותר של ישראל.

**קווים לאסטרטגיה ישראלית כלפי סין וזיקתם לסוגית הרכבת לאילת**

בעוד סין מתנהלת על פי שיטת ממשל ריכוזית, כפי שתואר במבוא, ישראל בנויה אחרת ובה משטר דמוקרטי בסגנון ובמהות מערבית-חופשית. יחד עם זאת, קיימים מנגנונים רגולטורים ושלטוניים בישראל המאפשרים לה להסדיר כי אינטרסים אסטרטגיים שלה לא יועמדו בסכנה בשל קיומו של שוק וכלכלה חופשית. לכן נכון וראוי הוא כי גורמים ממלכתיים, דוגמת הצוות לביטחון לאומי, יבחנו את זהות המשקיעים הפוטנציאליים בפרויקטים לאומיים לא רק מזווית איתנותם הפיננסית אלא גם בשים לב לאינטרסים המדיניים של המדינה-המעצמה, שמתוכה הם באים, בין במישרין ובין בעקיפין. שני היבטים מרכזיים טעונים בירור בהקשר זה – מהות יחסי ישראל-סין וכיוונם הצפוי בעשורים הבאים מחד גיסא ומאידך גיסא, היחסים של סין וישראל, כל אחת לחוד עם, מדינות מפתח באזור ועם מעצמות אחרות – ארצות הברית, אירופה ורוסיה. בין היתר, יש חשיבות להשפעתה של סין על הסכסוכים והעימותים שעימהם מתמודדת ישראל באזור.

בהקשר זה ראוי לצטט מנייר שהתפרסם במסגרת דו"ח של מחקרים בינלאומיים ואסטרטגיים, פרסום של אוניברסיטת בייג'ינג, פרי עטו של Wang Jisi, דיקן המרכז למחקרים בינלאומיים ואסטרטגיים של אוניברסיטת בייג'ינג. וכך כתב: "סין אינה צריכה להגביל עצמה לכך כי קודם תהפוך מעצמה אסיאתית-פאציפית ורק לאחר מכן למעצמה עולמית". דמות זו ידועה בסין כמי שמשמש "אדריכל מדיניות הצעידה מערבה" של סין. הדברים התפרסמו בנובמבר 2012.

סין עתידה להמשיך ולהעמיק את השקעותיה המגוונות במערב אסיה הן במישור הכלכלי והן במישור האסטרטגי כחלק מהתקדמותה לביסוס השפעתה כמעצמה עולמית. סין בחרה בעבר לתת עדיפות להשתרשותה בנדבך הצפוני והצפון מזרחי של המזרח התיכון – איראן, סוריה ואולי גם עיראק. היא תעמיק את מעורבותה הן במישורים הביטחוניים והן במרחב הכלכלי – כפי שכבר תואר, שני מכלולים אלה מתנהלים שלובי זרוע. צפוי כי במרוצת התקדמות זו היא תיתקל בארצות הברית, כל עוד זו ממשיכה לראות במזרח התיכון אזור בעל משמעות אסטרטגית מבחינתה. כן תיתקל באירופה, חרף חולשותיה המבניות (איחוד כלכלי תוך פיצול מדיני), ואפשר כי גם תמצא עצמה בעימות עם רוסיה, שלא תשמח לסין החושפת את שריריה לא רק במזרח אלא גם מדרום.

אם האירועים במצרים יחלישו מאוד את זיקתה של מצריים למדינות המערב, ובראשן ארצות הברית, תיפתחנה בפני סין הזדמנויות להיאחזות יותר משמעותית בארץ הנילוס. סין כבר החלה להכין לה כלים לתכלית זו, כפי שתואר לעיל.

המגמות המשורטטות לעיל עודן, בחלקן, בשלבי התהוות וחלקן כבר קרמו עור וגידים, במיוחד בכל הקשור לאיראן. לישראל אין ולא תהיה השפעה על התממשות תרחישים אלה, או אחרים, באזורים שנזכרו, אך היא תהיה מושפעת בצורה ממשית אם תסריט זה או אחר יהפוך למציאות.

לקשר האסטרטגי שבין ישראל לבין ארצות הברית פנים רבות: ביטחוני, מדיני, כלכלי ותרבותי-ערכי. הוא נשען, בין היתר, על שיקולי תועלת הדדית לשתי המדינות. החיבור הזה הוא מרכיב עוצמה חיוני לישראל וזו הסיבה העיקרית, הגם שלא היחידה, שבגינה ישראל הכפיפה את יחסיה עם סין במישור הביטחוני לקשר המרכזי שלה עם ארצות הברית. ממשלות בישראל נהגו כך ובדין.

לקשר של ישראל עם ארצות הברית אין חלופה, לא במישור הביטחוני, לא במישור הכלכלי ולא ברמת התרבות והערכים המשותפים. לכן אין לתאר מצב שבו ישראל תעדיף קשר או אינטרס סיני באזור על זה של ארצות הברית. ככל שהעימות בין סין לארצות הברית יתפתח לכל אורכה של "מחרוזת הפנינים", כולל במיצרי הורמוז בואכה באב אל מנדב וסודאן, מאחז סיני בדמות קו רכבת החוצה את ישראל המצוי בבעלות סינית ובתפעול סיני לא יובן על ידי בעלת בריתה – ארצות הברית.

עיון ראשוני במפת "מחרוזת הפנינים" הסינית בדמות הנמלים ההולכים ונבנים על ידה מצביע על באב אל מנדב כחוליה החסרה ועל אילת כנמל המשלים את ההרכב. אם כך יקרה, תמורת השקעה פיננסית בפרויקט תקנה סין מאחז חשוב שאותו היא תמנף למטרותיה האסטרטגיות האזוריות הסותרות את אלה של ישראל. איראן תהיה נהנית ראשונה בהיותה בת הברית האסטרטגית שלסין באזור.

בדומה לדוגמאות אחרות שתוארו לעיל, שיקוליה של סין בכל הקשור להשקעותיה במסילות ברזל אינן כלכליות טהורות. לכן היא תשקול ותחליט לבנות מסילת ברזל בין פורט סודאן וח'רטום בידעה כי סיכויי הכדאיות הכלכלית של הפרויקט נמוכים עד בלתי מובנים כלל בעת הזאת.

האיחוד האירופי הינו ענק כלכלי – שותף הסחר המוביל של ישראל. חרף חילוקי הדעות המדיניים עימו ועם אחדות מהמדינות החברות בו, אירופה הייתה ותישאר החצר האחורית המדינית והכלכלית של ישראל בתקופה הנראית לעין. גם אם יעלה משקלן של מדינות דרום מזרח אסיה וצפון מזרח אסיה בסחר הבינלאומי של ישראל, ספק אם כדאי לישראל לצמצם קשריה עם אירופה, עם תעשייתה, כושר המחקר והפיתוח המדעי והטכנולוגי שלה ועם מורשתה התרבותית והמדינית הכוללת.

יחסי הסחר בין אירופה לסין יעברו תמורות בעשורים הבאים, ויש גם הצופים מעין "מלחמה כלכלית" בין שתי ענקיות אלה. מתן יתרון לסין על אדמת ישראל בדמות קו הרכבת לאילת ופיתוח הנמל הדרומי שלנו עלולים לעורר תרעומת קשה מצד אירופה ואין זו תרעומת שתשרת את האינטרסים של ישראל.

**ההיבט המצרי בשיקוליה הגיאו-פוליטיים של ישראל ומשמעותו לסוגית קו הרכבת לאילת**

במהלך כתיבת מסמך זה הוזכרו, כמעט בהערות "אגב אורחא", שיקולים ענייניים הנוגעים ליחסי ישראל עם שכנותיה הערביות ועם איראן. אך ליחסי ישראל- מצריים משקל מיוחד וחריג בהקשר פרויקט הרכבת המחייבים התייחסות נרחבת בפני עצמה.

מצריים מילאה בעבר, ועתידה למלא גם בעתיד לבוא, מקום מרכזי במדיניותה הלאומית והגיאו – פוליטית של ישראל. היא הייתה האויב המרכזי והמשמעותי של ישראל בשלושים השנים הראשונות לקיום המדינה; בשלוש המלחמות הגדולות של ישראל בתקופה זו הייתה מצריים הציר המרכזי והמכריע במחנה האויב – במלחמת העצמאות היו שלבים בהם צבא מצריים חדר עמוק לליבה של ישראל ויחידותיה הגיעו למרחקים קצרים מירושלים ומתל אביב (איזור בית גוברין וצומת עד הלום).

חצי האי סיני נכבש פעמיים על ידי ישראל – במלחמת סיני ובמלחמת ששת הימים. חוזה השלום שנחתם בין ישראל למצריים היה ההסכם הראשון בשורת הסכמי ישראל עם אויביה ושיקף אינטרס אסטרטגי מרכזי של שתי המדינות. על פי הסכם זה נקבעו, בין היתר, הסדרים מפורטים שהגבילו את זכותה של מצריים לפרוס כוחותיה במרחב חצי האי סיני, שהוא לכל הדעות שטח ריבוני מצרי. חצי האי סיני ידע תקופות שונות מאז נחתם חוזה השלום ובעת הזו הוא משמש זירה למאבק איתנים בין כוחות הביטחון המצריים לבין ארגוני טרור רבים ומגוונים הפועלים בשטח ואשר שולטים בחלקים ממנו.

החשוב מכל הוא כי חרף חילופי השלטון במצריים מאז הפלת שלטונו של הנשיא מובארק, הייתה רציפות בתפיסת חוזה השלום כאינטרס אסטרטגי ראשון במעלה של כל שלטון בקהיר. זוהי היא גם אבן יסוד באסטרטגיה של ישראל.

רצף האירועים והשיקולים שנמנו לעיל מחייבים את ישראל ואת ממשלתה, כל ממשלה, לשקול את משמעות החלטותיה האסטרטגיות בדרומה של המדינה מול זיקותיהן האפשריות ליחסים עם מצריים. בדו"ח הרכבת לאילת נבחנו הזיקות הכלכליות שבין קו הרכבת לתעלת סואץ והדעה שבוטאה היא כי אין מצב בו יוכל קו זה לשמש עורק מסחרי חליפי לתעלת סואץ. אך קביעה זו איננה שיקול יחיד שאותו יש להביא בחשבון, מה גם שיש שיחלקו על קביעה חד משמעית זו.

עלינו לבחון את הסוגיה המצרית בראייה רחבה יותר. דומיננטיות סינית בבניית קו הרכבת וניהולה מחייבת דומיננטיות סינית רבה, גם אם לא זהה, בתפעול נמל אילת. תוספת אילת ל"מחרוזת הפנינים" הסינית נוגעת גם למצריים – נמל זה יהיה מרוחק קילומטרים ספורים מגבול מצריים בקצה הצפון מזרחי של חצי האי. חוליית אילת תהיה משמעותית בקיבוע נוכחות סינית בקצה הצפוני של באב אל מנדב ובכך גם תשליך על חופה המזרחי של מצריים בואכה סודאן ופורט סודאן שם, כפי שצוין (בסעיף 6.6) בונה סין נוכחות אסטרטגית משמעותית.

הגם שסין החלה בונה נוכחות באזור תעשייתי שעל גדת תעלת סואץ (ראה סעיף6.7 ), אין סימנים כי מצריים תהיה מוכנה להעביר את תעלת סואץ לשליטה סינית. אדרבא, על פי כל הידוע, התעלה היא מקור הכנסות חיוני לכלכלת מצריים ובמיוחד לכוחותיה המזוינים.

מכל האמור לעיל, יש יסוד להעריך כי, לפחות ממבט ראשון, תגיב מצריים בשלילה על התבססות סינית באילת ועל שליטתה בקו הרכבת אילת – הים התיכון. מצריים עלולה להידרש לבדיקת עומק של מהות האינטרס האסטרטגי שלה מול ישראל התורמת לשינויים משמעותיים במפת המעצמות הפעילות סביבה.

בשים לב לערפל המכסה על פני ארצות ערב בעקבות ה"אביב הערבי", ובהתחשב במלחמת האזרחים בסוריה ובאיומים משם על קשת אינטרסים ישראליים, העוגן המצרי-ישראלי משמעותי מאי פעם ומתחייב שלא ליטול שום סיכון שעלול להשפיע לרעה על יחסיה של ישראל עם מצריים.

**סיכום**

לאחר כל ההיבטים המנויים לעיל עדיין ראוי להשיב על השאלה – מה לכל אלה ולהשקעה סינית בקו רכבת ובנמל. ולחילופין, אם יש חששות שסין תנצל את שליטתה ברכבת ובנמל למטרותיה האסטרטגיות, הרי ישראל, כמדינה ריבונית, תוכל לשלוט פיסית במצב ולקבוע הסדרים שימנעו ניצול מעמדה של סין במיזם כלכלי מרכזי של ישראל למטרות הנוגדות את האינטרסים שלה. תיאורטית זה נכון, אך מעשית, המציאות המתפתחת מנוכחות מאסיבית סינית בעורק חיים מרכזי של ישראל תעניק לסין מנופי לחץ עליה - כלכליים ומדיניים - כי יש פער גדול בין עוצמת ישראל לבין כוחה של מעצמה עולמית השולטת בנתח משמעותי של המרחב הפיסי והכושר הכלכלי שלנו.

דוגמא מהזמן האחרון תמחיש את דרך התנהלותה של סין בהגנה על האינטרסים שלה. ישראל מנהלת מלחמת חורמה בינלאומית נגד הטרור האסלאמי ואחד ההיבטים החשובים במערכה זו הוא המרדף אחרי תנועת כספים הזורמים דרך בנקים לתנועות טרור. בימים אלה מתנהל משפט בפני ערכאה אמריקנית מטעם משפחה אמריקנית, נפגעת טרור, נגד "הבנק של סין" – בנק גדול וחשוב של סין, שלו פריסה ברחבי תבל. אחת המסלקות המרכזיות של הבנק שוכנת בארצות הברית והרשעת הבנק תגרום לו נזקים כבדים. הוכנה עדות של מומחה ישראלי, גמלאי של מערכת הביטחון, שתתמוך בתביעה נגד הבנק. לישראל עניין מרכזי לתרום להצלחת תביעה זו – זרוע ישראלית הייתה שותפת להכנתה. סמוך לביקורו האחרון של ראש הממשלה בסין השנה, הבהירו הסינים כי הם מתנים את קיום הביקור במניעת מתן העדות של הישראלי – עדות שהיא רכיב מרכזי הדרוש להצלחת התביעה.

ראש הממשלה ביקר בסין ומתן העדות עוכב – חד וחלק. הסינים הבהירו כי מדובר באינטרס חיוני שלהם, וככל הידוע, לא הבטיחו כי הבנק יחדל מלשמש צינור להעברת כספים לטרוריסטים אסלאמיים. הסגנון שבו נקטו הסינים היה חד כתער והם השיגו, זמנית לפחות, את מבוקשם בנושא שמוגדר על ידי ישראל כבעל עדיפות עליונה. ברגע שהממשל הסיני סבר כי ייגרם נזק לבנק חשוב במדינה, כל הלחצים וכל האמצעים כדי להבטיח את האינטרס הסיני נחשבו כשרים, בלי כל התחשבות עם אינטרס זה או אחר של ישראל. המאבק סביב מתן העדות לא תם כי מול הדרישה הסינית עומדת דרישת בית משפט אמריקני לשמוע עדות זו. תהיה התוצאה הסופית של העימות אשר תהיה, ברור כי סין רוצה כי הבנקים שלה יהיו חופשיים להעביר כספים לארגוני טרור ללא הפרעה.

לסיכום, הסיכונים הפוטנציאליים מהשתלטות סינית-כלכלית על נתח מרכזי מהתשתיות הלאומיות חייבים להבחן בכלים רחבים לאין ערוך מאלה המצויים במרחב העסקי והכלכלי. ניכר מזה שנים כי סין תומכת תמיכה משמעותית, לעתים מאסיבית, בקיצוניים של אויבינו ובתחומים שהם ברום דאגותינו הלאומיות. ניסיון עשרים ושתיים שנות יחסים דיפלומטיים הוכיח כי סין סירבה להיענות לבקשותיה של ישראל שלא לספק לאויבינו אמצעים המקדמים אותם בדרך לפיתוח נשק השמדה המוני; סין מקדמת באזורנו פרויקטים ענקיים שתכליתם למסד ברחבי האזור מוקדי השפעה בימים ובנמלים שיוכלו לסייע, בין היתר ליריבי ישראל, לשפר משמעותית את יכולותיהם כלפיה. סין הוכיחה כי בכל הקשור למלחמה בטרור האסלאמי הקיצוני, היא מוכנה להעמיד תשתיות בנקאיות בטוחות לרשותם של טרוריסטים הפועלים נגד ישראל.

אין בכל האמור לעיל לפסול קידום יחסי כלכלה ומסחר עם סין, אך יש בו כדי לפסול כל מהלך שיביא לשליטת סין בעורק תחבורה אסטרטגי בישראל.

1. מרכז שאשא למחקרים אסטרטגיים; החברה להגנת הטבע (2013) "רכבת לאילת: בחינת ההגיונות להקמת המיזם". [↑](#footnote-ref-1)
2. Delpech, T. (2009) *Iran and the bomb: the abdication of international responsibility*. Columbia University Press. [↑](#footnote-ref-2)
3. Harold, S., Nader A. (2012) *China and Iran: Economic, Political and Military Relations*, Santa Monica, CA: RAND Corporation. [↑](#footnote-ref-3)
4. Wolf, C., Wang, X., Warner, E. (2013) *China's Foreign Aid and Government-Sponsored Investment Activities: Scale, Content, Destinations, and Implications*. Santa Monica, CA: RAND Corporation. [↑](#footnote-ref-4)